Кад је Југославија окупирана, вратио се у село где је организовао омладинце, а у граду је радио у илегалној радионици за оправку оружја. Учествовао је у прикупљању оружја и у припремама за борбу против окупатора. Већ 1941. године примљен је за члана Савеза комунистичке омладине Југославије (СКОЈ). Полиција је сазнала за његову делатност, па је по одлуци КПЈ прешао у илегалност. Септембра 1942. године, извршио је минирање централе рудника хрома „Језерина“, а затим се прикључио Шарском партизанском одреду. Због успеха ове акције стекао је углед међу партизанима. Јула 1943. године примљен је за члана Комунистичке партије Југославије (КПЈ). Извесно време био је курир Главног штаба за Косово и Метохију и Шарског одреда.